ໃນວັນທີ 16 ມິຖຸນາ 2021 ທີ່ຄະນະພົວພັນຕ່າງປະເທດສູນກາງພັກ (ຄຕພ), ສະຫາຍ ທອງສະຫວັນ ພົມວິຫານ ກຳມະການສູນກາງພັກ ຫົວໜ້າຄະນະພົວພັນຕ່າງປະເທດສູນກາງພັກ ພ້ອມດ້ວຍຄະນະໄດ້ພົບປະຜ່ານວີດີໂອທາງໄກ ກັບ ສະຫາຍ ຮໍຣເຮ ຫຼຸຍ ໂບຣເຈ ລໍເຣັງໂຊ ເລຂາທິການສູນກາງພັກ ຫົວໜ້າຄະນະສຶກສາອົບຮົມ, ວິທະ ຍາສາດ ແລະ ກິລາສູນກາງພັກ ຜູ້ຕາງໜ້າພິເສດຂອງ ສະຫາຍ ມີເກນ ດຽດສ ກາເນນ ເລຂາທິການທີໜຶ່ງ ຄະນະບໍລິຫານງານສູນກາງພັກກອມມູນິດກູບາ ເພື່ອແຈ້ງຜົນສຳເລັດກອງປະຊຸມໃຫຍ່ ຄັ້ງທີ VIII ຂອງພັກກອມມູນິດກູບາ.
ໃນໂອກາດດັ່ງກ່າວ, ສະຫາຍ ຮໍຣເຮ ຫຼຸຍ ໂບຣເຈ ລໍເຣັງໂຊ ໄດ້ແຈ້ງໃຫ້ຝ່າຍລາວຊາບໂດຍຫຍໍ້ ກ່ຽວກັບຜົນສຳເລັດຂອງກອງປະຊຸມໃຫຍ່ ຄັ້ງ VIII ຂອງພັກກອມມູນິດກູບາ ໂດຍຍົກໃຫ້ເຫັນເຖິງຜົນສຳເລັດຮອບດ້ານ ຂອງພັກ, ລັດ ແລະ ປະຊາຊົນກູບາ ທີ່ຍາດມາໄດ້ໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ແລະ ນຳພາປະເທດກູບາ ກ້າວສູ່ສັງຄົມນິຍົມທີ່ເຂັ້ມແຂງ.
ສະຫາຍ ທອງສະຫວັນ ພົມວິຫານ ໄດ້ສະແດງຄວາມຂອບໃຈ ຕໍ່ການແຈ້ງໃຫ້ຊາບກ່ຽວກັບຜົນສຳເລັດຂອງກອງປະຊຸມໃຫຍ່ດັ່ງກ່າວ. ພ້ອມທັງໄດ້ຕີລາຄາສູງຕໍ່ບົດບາດການນຳ ຂອງພັກກອມມູນິດກູບາ ຕະຫຼອດ 60 ປີ ຜ່ານມາ ຊຶ່ງເປັນແກນກາງໃນການເຕົ້າໂຮມຄວາມສາມັກຄີ ແລະ ຊີ້ນຳ-ນຳພາປະຊາຊົນ ກູບາອ້າຍນ້ອງໃນພາລະກິດຕໍ່ສູ້ເພື່ອຄວາມເປັນເອກະລາດແຫ່ງຊາດ ກໍ່ຄືພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ກ້າວສູ່ສັງຄົມນິຍົມທີ່ເຂັ້ມແຂງອັນໄດ້ເຮັດໃຫ້ຊີວິດການເປັນຢູ່ຂອງປະຊາ ຊົນກູບາອ້າຍນ້ອງ ໄດ້ຮັບການປັບປຸງດີຂຶ້ນ ແລະ ບົດບາດຂອງສາທາລະນະລັດ ກູບາ ໄດ້ຮັບການເຊີດຊູນັບມື້ສູງຂຶ້ນໃນເວທີພາກພື້ນ ແລະ ສາກົນ.
ໃນການພົບປະຄັ້ງນີ້, ສອງຝ່າຍໄດ້ເປັນເອກະພາບກັນຕີລາຄາສູງ ຕໍ່ສາຍພົວພັນມິດຕະພາບ ແລະ ການຮ່ວມມືທີ່ເປັນມູນເຊື້ອ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ກູບາ ໃນໄລຍະຜ່ານມາ. ນອກຈາກນັ້ນ, ຍັງໄດ້ປຶກສາຫາລື ກ່ຽວກັບທິດທາງໃນຕໍ່ໜ້າ ເພື່ອເສີມຂະຫຍາຍ ສາຍພົວພັນມິດຕະພາບ ຖານສະຫາຍອ້າຍນ້ອງ ທີ່ມີມາແຕ່ດົນນານ ລະຫວ່າງສອງພັກ ໃຫ້ກ້າວເຂົ້າສູ່ ລວງເລິກຢ່າງຕໍ່ເນື່ອງ ເພື່ອນຳເອົາຜົນປະໂຫຍດຕົວຈິງມາສູ່ປະຊາຊົນສອງຊາດ ລາວ-ກູບາ, ກູບາ-ລາວ. ພ້ອມທັງໄດ້ແລກປ່ຽນທັດສະນະຕໍ່ສະພາບການພາກພື້ນ ແລະ ສາກົນ ທີ່ສອງຝ່າຍມີຄວາມສົນໃຈຮ່ວມກັນ.
ໃນຕອນທ້າຍ, ສະຫາຍຫົວໜ້າຄະນະພົວພັນຕ່າງປະເທດສູນກາງພັກ ໄດ້ຕາງໜ້າໃຫ້ພັກ, ລັດຖະ ບານ ແລະ ປະຊາຊົນລາວບັນດາເຜົ່າ ສະແດງຄວາມຂອບໃຈ ແລະ ຄວາມຮູ້ບຸນຄຸນເປັນຢ່າງສູງຕໍ່ພັກ, ລັດ ແລະ ປະຊາຊົນກູບາອ້າຍນ້ອງ ທີ່ໃຫ້ການຊ່ວຍເຫຼືອ ແລະ ສະໜັບສະໜູນຕະຫຼອດໄລຍະຜ່ານມາ ແລະ ໄດ້ອວຍພອນແກ່ພັກ, ລັດຖະບານ ແລະ ປະຊາຊົນກູບາອ້າຍນ້ອງ ຈົ່ງສືບຕໍ່ຍາດໄດ້ຜົນສຳເລັດໃໝ່ ໃຫຍ່ຫຼວງກວ່າເກົ່າ ໃນພາລະກິດປົກປັກຮັກສາ ແລະ ສ້າງສາພັດທະນາປະເທດກູບາສັງຄົມນິຍົມທີ່ເຂັ້ມແຂງ ໂດຍສະເພາະແມ່ນການຈັດຕັ້ງປະຕິບັດ ມະຕິກອງປະຊຸມໃຫຍ່ ຄັ້ງທີ VIII ຂອງພັກກອມມູນິດກູບາ ໃຫ້ປະກົດຜົນເປັນຈິງ.
ຂ່າວ-ພາບ: ນາງແສງຈັນ